b'\n_START_ARTICLE_\nStik (film)\n_START_SECTION_\nZgodba\n_START_PARAGRAPH_\nDr. Eleanor\xc2\xa0\xc2\xbbEllie\xc2\xab\xc2\xa0Arroway, ki jo je kot otroka navdu\xc5\xa1il nad astronomijo njen pokojni o\xc4\x8de, dela kot raziskovalka pri programu SETI na observatoriju Arecibo v Portoriku. Njen nadrejeni, dr. David Drumlin (Tom Skerritt), ekipi nekega dne odtegne financiranje, saj meni, da od programa ni nobene koristi in da ona zapravlja svoj talent. Eleanor zato pridobi neodvisno financiranje \xc4\x8duda\xc5\xa1kega milijarderja S.R. Haddena (John Hurt) in nadaljuje z delom na observatoriju Very Large Array v Novi Mehiki. Drumlinu kljub temu skoraj uspe prepre\xc4\x8diti raziskave, vendar ekipa ravno takrat odkrije mo\xc4\x8dan signal, sestavljen iz pra\xc5\xa1tevil, ki naj bi izviral iz okolice zvezde Vega._NEWLINE_Odkritje povzro\xc4\x8di razburjenje v vladnih krogih in Drumlin ter ostali vladni znanstveniki poskusijo prevzeti nadzor nad nadaljnjimi raziskavami. Med sporom za nadzor uspe Elliejini ekipi de\xc5\xa1ifrirati signal, za katerega se izka\xc5\xbee, da je video, v njem pa je nadalje skritih desettiso\xc4\x8de strani dokumentov, ki so na prvi pogled tehni\xc4\x8dne risbe. Na tej to\xc4\x8dki se napredek ustavi, dokler Eleanor ne pokli\xc4\x8de k sebi Hadden, ki mu je uspelo priti do kopije dokumentov in najti na\xc4\x8din, kako jih brati. Dokumenti so zares na\xc4\x8drti, za kompleksno napravo, sestavljeno iz treh hitro vrte\xc4\x8dih se prstanov, med katere se spusti kapsula za eno osebo._NEWLINE_Konsenz stroke je, da gre za transportno napravo, s katero \xc5\xbeelijo nezemljani pripeljati enega \xc4\x8dloveka k sebi, zato je s financiranjem svetovnih vlad na Cape Canaveralu na Floridi zagnan projekt izgradnje naprave. Medtem poteka izbira kandidata za potnika, nad katero bdi mednarodna komisija. Eleanor zaradi svoje ambicioznosti, strokovne podkovanosti in \xc5\xbeelje dolgo velja za najprimernej\xc5\xa1o kandidatko, vendar kr\xc5\xa1\xc4\x8danski filozof v komisiji Palmer Joss (Matthew McConaughey), s katerim je imela med bivanjem v Portoriku razmerje, izpostavi, da ni verna. Ker jo to lo\xc4\x8di od ve\xc4\x8dine ljudi, naposled izberejo Davida Drumlina kot bolj reprezentativnega. Med preskusnim zagonom pa se v hodniku blizu kapsule razstreli verski fanatik (Jake Busey), pri \xc4\x8demer uni\xc4\x8di napravo in poleg ve\xc4\x8d drugih ljudi ubije tudi Drumlina._NEWLINE_Svetovna javnost misli, da je s poskusom vzpostavitve stika konec, Hadden pa znova pokli\xc4\x8de Eleanor k sebi in ji razkrije, da obstaja \xc5\xa1e ena naprava, ki je bila v strogi tajnosti vzporedno zgrajena na japonskem Hokaidu, in da je izbrana za potnico. Na dan zagona naprave zaprejo Eleanor, opremljeno z ve\xc4\x8d snemalnimi napravami v kapsulo, ki pade med prstane in izgine. Film naka\xc5\xbee, da potuje skozi ve\xc4\x8d \xc4\x8drvin, Eleanor pa ima mo\xc5\xbenost opazovati galaksijo in znake o izjemno napredni nezemeljski civilizaciji na neznanem planetu. Zave se na surrealisti\xc4\x8dni pla\xc5\xbei, podobni prizoru blizu Pensacole na Floridi, ki ga je narisala kot otrok. Pribli\xc5\xbea se ji postava, ki ima podobo njenega o\xc4\x8deta, a Eleanor prepozna, da je to nezemljan, ki je prevzel to obliko da la\xc5\xbeje komunicira z njo. Zastavi mu ve\xc4\x8d vpra\xc5\xa1anj, a ji bitje odgovori samo, da je bila ta pot zgolj prvi korak \xc4\x8dlove\xc5\xa1tva, ki mu je namenjeno postati polnopraven \xc4\x8dlan skupnosti inteligentnih vesoljskih ras._NEWLINE_Po koncu pogovora Eleanor spet izgubi zavest in se znova zave na tleh kapsule, \xc4\x8dlani ekipe pa jo kli\xc4\x8dejo po radijski povezavi. Izve, da za zunanje opazovalce kapsula ni bila vidna samo trenutek in je preprosto padla skozi napravo v varnostno mre\xc5\xbeo spodaj. Njene snemalne naprave so posnele samo \xc5\xa1um, a ona vztraja, da je vzpostavila stik. Na zasli\xc5\xa1anju kongresne komisije jo posku\xc5\xa1ajo diskreditirati kot preprosto figuro v zapleteni potegav\xc5\xa1\xc4\x8dini S.R. Haddena, ki je medtem umrl. Na to sama nima utemeljenega odgovora, prosi le, naj sprejmejo njeno pri\xc4\x8danje v dobri veri. Izven zasli\xc5\xa1anja pa dva \xc4\x8dlana komisije pomenljivo ugotovita, da njene snemalne naprave niso samo posnele \xc5\xa1uma - posnele so za 18 ur tega \xc5\xa1uma. Eleanor na koncu odobrijo nadaljevanje financiranja raziskav na observatoriju Very Large Array.\n_START_SECTION_\nOdzivi\n_START_PARAGRAPH_\nFilm je bil finan\xc4\x8dno uspe\xc5\xa1en, saj je v prvem vikendu po za\xc4\x8detku predvajanja 11. julija 1997 prinesel 20 milijonov USD prihodkov, do konca pa po vsem svetu ve\xc4\x8d kot 171 milijonov. Tudi kritiki so ga v splo\xc5\xa1nem pozitivno ocenili. Na spletni strani Rotten Tomatoes, ki zbira recenzije, ima povpre\xc4\x8dno oceno 6,8 od 10 in 63-odstotno stopnjo odobravanja. Vplivni kritik Roger Ebert ga je primerjal s kultnim Spielbergovim filmom Bli\xc5\xbenja sre\xc4\x8danja tretje vrste in pohvalil ravnote\xc5\xbeje med inteligentno zgodbo ter filmskim jezikom._NEWLINE_Ustvarjalci so za Stik prejeli ve\xc4\x8d nagrad in nominacij. Jodie Foster in Jena Malone sta prejeli nagradi za igro na 24. podelitvi nagrad saturn (prva za glavno vlogo, druga za najbolj\xc5\xa1o vlogo mlade igralke), film pa je bil izbran za najbolj\xc5\xa1e dramsko delo na podelitvi nagrad Hugo leta 1998. Med pomembnej\xc5\xa1imi nominacijami so tista za oskarja za zvok in zlati globus za najbolj\xc5\xa1o glavno igralko._NEWLINE_Tri dni po premieri je podjetju Warner Bros. pisal svetovalec takratnega ameri\xc5\xa1kega predsednika Billa Clintona, ki je \xc5\xbeelel izraziti neodobravanje nad po mnenju administracije pretirano uporabo lika predsednika v filmu, a pisarna predsednika ni poskusila prepre\xc4\x8diti predvajanja. Podobno neodobravanje je izrazilo vodstvo televizijske hi\xc5\xa1e CNN, katere 13 \xc4\x8dlanov se je pojavilo v zaigranih televizijskih prenosih v filmu (vklju\xc4\x8dno z znanima voditeljema Larryjem Kingom in Bernardom Shawom). Ker je korporacija Time Warner lastnik tako hi\xc5\xa1e CNN kot studia Warner Bros., so se vodilni pri CNN zbali, da bo javnost zaradi prisotnosti televizijske ekipe dobila vtis, da mati\xc4\x8dna korporacija manipulira z njimi. \xc5\xbde med snemanjem je Warner Bros. in Carla Sagana to\xc5\xbeil re\xc5\xbeiser Francis Ford Coppola, ki je trdil, da sta s pisateljem ustvarila zgodbo \xc5\xbee leta 1975 za televizijsko oddajo in v pogodbo zapisala klavzulo o delitvi prihodkov. Dejanje je spro\xc5\xbeilo zgra\xc5\xbeanje javnosti, saj je to\xc5\xbebo vlo\xc5\xbeil manj kot teden dni po Saganovi smrti. To\xc5\xbebo je najprej kot prepozno zavrglo porotno sodi\xc5\xa1\xc4\x8de, po prito\xc5\xbebi pa \xc5\xa1e prizivno sodi\xc5\xa1\xc4\x8de zvezne dr\xc5\xbeave Kalifornije.'